b'\n_START_ARTICLE_\nBiserica de lemn Sf. Arhangheli din Boiereni\n_START_PARAGRAPH_\nBiserica de lemn \xe2\x80\x9eSfin\xc8\x9bii Arhangheli\xe2\x80\x9d din Boiereni, jude\xc8\x9bul Maramure\xc8\x99 dateaz\xc4\x83 din anul 1782. Biserica se afl\xc4\x83 pe noua list\xc4\x83 a monumentelor istorice sub codul LMI:  MM-II-m-B-04526.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d din Boiereni este a\xc8\x99ezat\xc4\x83 pe o colin\xc4\x83 \xc3\xaen partea estic\xc4\x83 a satului, l\xc3\xa2ng\xc4\x83 un drum secundar, fiind \xc3\xaenconjurat\xc4\x83 de construc\xc8\x9bii civile recente. Cu privire la geneza acestei biserici, sursele consemneaz\xc4\x83 faptul c\xc4\x83 aceasta a fost adus\xc4\x83 \xc3\xaen 1810 din Suciu de Jos (Man, 2005) \xc8\x99i sfin\xc8\x9bit\xc4\x83 aici \xc3\xaen 1882 (Butian, 2004). Pe de alt\xc4\x83 parte, \xc3\xaen Monografia Protopopiatului L\xc4\x83pu\xc8\x99 este men\xc8\x9bionat faptul c\xc4\x83 aceast\xc4\x83 biseric\xc4\x83 a fost ridicat\xc4\x83 \xc3\xaentre anii 1735-1738, din contribu\xc8\x9bia credincio\xc8\x99ilor, iar definitiv terminat\xc4\x83 \xc3\xaen 1751._NEWLINE_Este o biseric\xc4\x83 de dimensiuni medii, cunoscut\xc4\x83 de localnici sub numele de Biserica Pavelenilor (Bil\xc8\x9biu, 2017). Planimetria este cea frecvent \xc3\xaent\xc3\xa2lnit\xc4\x83 la bisericile din zon\xc4\x83, av\xc3\xa2nd pronaos, naos \xc8\x99i altar. Turnul, care se ridic\xc4\x83 direct din pronaos, este mai scurt \xc8\x99i dr\xc4\x83ni\xc8\x9bit \xc3\xaen partea superioar\xc4\x83, av\xc3\xa2nd galerie cu parapetul sc\xc3\xa2ndurit. Coiful piramidal este a\xc8\x99ezat pe opt st\xc3\xa2lpi \xc8\x99i este \xc3\xaenvelit cu tabl\xc4\x83 \xc8\x99i se termin\xc4\x83 cu o cruce simpl\xc4\x83 cu bulb la cap\xc4\x83tul inferior al bra\xc8\x9bului vertical. Acoperi\xc8\x99ul uniform este \xc3\xaenvelit cu tabl\xc4\x83 zincat\xc4\x83. \xc3\x8en interior, biserica este tencuit\xc4\x83 la nivelul pere\xc8\x9bilor, iar bolta este zugr\xc4\x83vit\xc4\x83. Pictura se rezum\xc4\x83 la scenele de pe u\xc8\x99ile \xc3\xaemp\xc4\x83r\xc4\x83te\xc8\x99ti \xc8\x99i diacone\xc8\x99ti.'